Mod yǎ ā byáli ábə miníngá a nyiŋ bǎn mə́lú tsətsad, ńdɔ̄ fə a dzyé ai bəbə̂ bə́ mam á túd. 2a nə fɔ́ɔ́ anə́ évivie é byáligi fɔ́ɔ́ bə́ tsíg yǎ kig dzɔ́, a túb fɔ̄ɔ̄, a dímízán fə anə́ ǹsísīm təge tɔbɔ kɔ́m. 3Ńdɔ̄ énye tə́ wābə́lə kwīī mís á nyɔ́l, ńdɔ mǎ wākə tád dzwé á ndá mədzó ! 4Zá á nə́ dzǎm vəŋan mvid e ńtɔ̄á ḿfūbán ? Təge ai mod. 5Ḿból mə̄lú mə́ mod mə́ nə́ ńlāŋán ­ǹláŋán, ḿból ó ngátsíg nyē táŋ ngɔn yǎ ényiŋ dzíé yáyəan tɔbɔ, o tə́lé fə ńnyie yǎ ā bə̄lə́ kig nə́ a daŋa, 6vaígī hḿ nyé mís á nyɔ́l, á tám bɔ anə́ a wɔi a kələ kwí anə́ á tám mǎn tag ai məmaná mə́ amǒs díé anə́ ḿbɔ ­esíé. 7Amú elé é bə̄lə́ áfidí: ngə́ bə́ tsíg dzɔ̄ e nə dzam dúgan fái, yâkə yábyē bɔ́ŋan; 8Éyɔŋ tín dzīē ē man yǎ yombo á sí étēde, eyɔŋ ǹkug wóé ó man yǎ wú á ḿbūlúg étēde, 9ǹnyiě fə anə́ yádúgan wódǎn mə̄ndím, é mān dúgan sɔman, é ngafái miǹtəm anə́ étɔŋ ébəbɛga. 10Hədá, zingí mod yawú təgě fə ai ndɔ́ŋ. Éyɔŋ mod ǎ suu yǎ ḿhəbə̌ mvúa, éyə a nə́ vé ? 11Məndím mâyi mǎn kódō á máŋ, óswé nēn ó və́le yǎ wâyi mǎn kōd, 12bəwú bángābǎd kig tə́bə̄ á sí.